अगर हम साउथ में बनी फिल्मों की तुलना बॉलिवुड फिल्मों के साथ करें तो पाएंगे कि साउथ में बनी फिल्मों में बॉक्स ऑफिस पर बिकने वाले सभी चालू मसालों को कुछ ज्यादा ही परोसा जाता है। साउथ के एवरग्रीन सुपर स्टार रजनीकांत की बेटी सौंदर्या रजनीकांत के निर्देशन में बनी 'वीआईपी 2: ललकार' भी इसी कैटिगरी की फिल्म है। अफसोस बस इतना है कि न जानें क्यों अंत तक सौंदर्या ने इस फिल्म को फ्रंट लाइनर दर्शकों की पसंद को जेहन में रखकर बनाया और अपने इसी मकसद में कुछ हद तक कामयाब भी रहीं, लेकिन यही इस फिल्म का सबसे बड़ा माइनस पॉइंट है जो मसाला मूवीज के शौकीनों को भी फिल्म की कहानी और किरदारों के साथ कतई नहीं बांध पाता है। स्टोरी प्लॉट : वसुंधरा (काजोल) शहर की सबसे बड़ी आर्टिटेक्ट कंपनी की बेहद गुस्सैल और खुद की बनी दुनिया में रहने वाली मालकिन है। वसुंधरा अपने फैसले और अपनी पसंद को हमेशा सौ फीसदी मानती है और उसे न सुनना बिल्कुल भी पसंद नहीं। वहीं, शहर की एक दूसरी आर्टिटेक्ट कंपनी में इंजिनियर रघुवरन (धनुष) को अपनी फील्ड में महारत हासिल है। एक अवॉर्ड फंक्शन में जहां सबसे ज्यादा अवॉर्ड वसुंधरा की कंपनी को मिलते हैं, वहीं बेस्ट इंजिनियर ऑफ द इयर का अवॉर्ड रघुवरन को मिलता है। इस फंक्शन के बाद वसुंधरा किसी भी कीमत पर रघुवरन को अपनी कंपनी जॉइन करने की ऑफर देती है, लेकिन रघुवरन के अपने उसूल हैं और वह अपनी कंपनी और मालिक को छोड़ना नहीं चाहता और इसकी एक वजह यह है कि मालिक के रघुवरन पर बहुत अहसान हैं। अब जब रघुवरन किसी भी कीमत पर वसुंधरा की कंपनी जॉइन करने को राजी नहीं तो वसुंधरा इसे अपनी पर्सनली हार मानकर रघुवरन को अब हर हाल में नीचा दिखाने पर आमादा है। वसुंधरा इसके बाद ऐसे हालात बना देती है जिसके चलते रघुवरन को कंपनी से इस्तीफा देकर अपने कुछ इंजिनियर दोस्तों के साथ मिलकर 'वीआईपी कंस्ट्रक्शन्स' कंपनी शुरू करता है, लेकिन वसुंधरा अब भी हार मानने को तैयार नहीं है। ऐक्टिंग और डायरेक्शन : अगर ऐक्टिंग की बात की जाए वसुंधरा के किरदार में काजोल के फेस पर आपको अंत तक एक जैसा ही एक्सप्रेशन नजर आता है, इसकी वजह तो डायरेक्टर ही बता सकती हैं। धनुष ने अपनी किरदार को बस ठीकठाक ढंग से निभाया तो फिल्म में धनुष की झगड़ालू वाइफ के रोल में साउथ की नामी ऐक्ट्रेस अमृता पॉल अपने रोल में कुछ खास नहीं कर पाईं। मजे की बात यह है कि धनुष ने ही इस फिल्म की कहानी को लिखा है, लेकिन कहानी में कुछ भी नया नहीं है। साउथ की इस डब फिल्म में गाने ठूंसे हुए लगते हैं। अगर आप सिर्फ चालू मसाला और बेसिर-पैर की कहानी वाली फिल्में भी देखने के शौकीन हैं तो इस फिल्म को एकबार देख सकते हैं। 